Document ID: 32004R1493

REGOLAMENT TAL-KUMMISSJONI (KE) Nru 1493/2004
tat-23 ta' Awissu 2006
li jniżżel miżuri transitorji li għandhom ikunu adottati b'konsiderazzjoni ta' l-adeżjoni ta' Ċipru, ir-Repubblika Ċeka, l-Estonja, l-Ungerija, il-Latvja, il-Litwanja, Malta, il-Polonja, l-iSlovenja u l-iSlovakkja fir-rigward tar-rekwiżiti għall-għoti ta' rimborżi għall-esportazzjonijiet ta' ċerti prodotti tal-ħalib jew tal-bajd skond ir-Regolament (KE) Nru 1520/2000
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat it-Trattat ta' Adeżjoni tar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, l-iSlovenja u l-iSlovakkja, u b'mod partikolari l-Artikolu 2(3) tiegħu,
Wara li kkunsidrat l-Att ta' Adeżjoni tar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, l-iSlovenja u l-iSlovakkja, u b'mod partikolari l-ewwel paragrafu ta' l-Artikolu 41 tiegħu,
Billi:
(1)
L-Artikolu 16(10) tar-Regolament tal-Kummissjoni (KE) Nru 1520/2000 tat-13 ta' Lulju 2000 li jniżżel regoli dettaljati komuni għall-applikazzjoni tas-sistema li tagħti rimborżi ta' l-esportazzjoni fuq ċerti prodotti agrikoli esportati f'forma ta' oġġetti mhux koperti bl-Anness I tat-Trattat, u l-kriterji għall-iffissar ta' l-ammont ta' dawn ir-rimborżi (1) jsemmi li, biex jingħata rimborż fuq il-prodotti li huma indikati f'Artikolu 1 tad-Direttiva tal-Kunsill 92/46/KEE tas-16 ta' Ġunju 1992 li tniżżel ir-regoli tas-saħħa għall-produzzjoni u għat-tpoġġija fis-suq ta' prodotti b'bażi ta' ħalib mhux ipproċessat, ta' ħalib bi trattament ta' sħana u b'bażi ta' ħalib (2), jew l-Artikolu 1 tad-Direttiva tal-Kunsill 89/437/KEE ta' l-20 ta' Ġunju 1989 dwar il-problemi ta' iġjene u ta' saħħa li jaffettwaw il-produzzjoni u t-tpoġġija fis-suq ta' prodotti tal-bajd (3), u li jidhru f'Anness B tar-Regolament (KE) Nru 1520/2000, għandhom ikunu preparati skond ir-rekwiżiti ta' dawk id-Direttivi u għandu jkollhom il-marka tas-saħħa meħtieġa.
(2)
Id-Deċiżjoni tal-Kummissjoni 2004/280/KE tad-19 ta' Marzu 2004 li tniżżel miżuri transitorji għall-bejgħ ta' ċerti prodotti li joriġinaw mill-annimali miksuba fir-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, l-iSlovenja u l-iSlovakkja (4) (minn hawn 'il quddiem “l-iStati Membri ġodda”) tniżżel miżuri transitorji biex tiffaċilita t-transizzjoni mir-reġim eżistenti fl-iStati Membri ġodda għal dak li jirriżulta mill-applikazzjoni tal-leġislazzjoni veterinarja tal-Komunità. Skond l-Artikolu 3 ta' dik id-Deċiżjoni, l-iStati Membri għandhom jawtorizzaw il-kummerċ mill-1 ta' Mejju sal-31 ta' Awissu 2004 tal-prodotti tal-ħalib u tal-bajd li jinkisbu fi stabbilimenti fl-iStati Membri ġodda awtorizzati li jesportaw lejn il-Komunità qabel id-data ta' l-adeżjoni, bil-kundizzjoni li l-prodotti jkollhom il-marka tas-saħħa għall-esportazzjoni tal-Komunità ta' l-istabbiliment konċernat u jkunu akkumpanjati b'dokument li jiċċertifika li huma ġew prodotti konformi mad-Deċiżjoni 2004/280/KE.
(3)
Huwa għalhekk xieraq li ssir deroga mir-Regolament (KE) Nru 1520/2000 u jissemma' li oġġetti li huma konformi ma' Artikolu 3 tad-Deċiżjoni 2004/280/KE u li huma awtorizzati għall-kummerċ bejn il-perijodu mill-1 ta' Mejju sal-31 ta' Awissu 2004 għandhom ikunu eleġibbli għal rimborż ta' l-esportazzjoni.
(4)
Il-miżuri msemmija f'dan ir-Regolament huma skond l-opinjoni tal-Kumitat ta' Amministrazzjoni dwar il-mistoqsijiet orizzontali li jikkonċernaw il-kummerċ ta' prodotti agrikoli proċessati mhux elenkati fl-Anness I tat-Trattat,
ADOTTAT DAN IR-REGOLAMENT:
Artikolu 1
Permezz ta' deroga mill-Artikolu 16(10) tar-Regolament (KE) Nru 1520/2000, l-oġġetti miksuba qabel id-data ta' l-adeżjoni fi stabbilimenti tar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, l-iSlovenja u l-iSlovakkja awtorizzati għall-esportazzjoni lejn il-Komunità qabel id-data ta' adeżjoni u esportati mill-Komunità fil-perijodu bejn id-data ta' l-adeżjoni sal-31 ta' Awissu 2004 huma eleġibbli għal rimborż ta' l-esportazzjoni, bil-kundizzjoni li jissodisfaw ir-rekwiżiti ta' l-Artikolu 3(a) u (b) tad-Deċiżjoni 2004/280/KE.
Artikolu 2
Dan ir-Regolament għandu jidħol fis-seħħ bla ħsara u fid-data tad-dħul fis-seħħ tat-Trattat ta' l-Adeżjoni tar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, l-is-Slovenja u l-is-Slovakkja.
Għandu japplika għad-dikjarazzjonijiet ta' esportazzjoni aċċettati mid-data tad-dħul fis-seħħ ta' dan ir-Regolament sal-31 ta' Awissu 2004.
Dan ir-Regolament għandu jorbot fl-intier tiegħu u jkun applikabbli direttament fl-iStati Membri kollha.
Magħmul fi Brussel, nhar it-23 ta' Awissu 2004.

Labels: 3
15
17